V Ý Z V A

NA PREDLOŽENIE ŽIADOSTÍ O FINANCOVANIE
ROZVOJOVÉHO PROJEKTU
NA UNIVERZITNÉ PRACOVISKO PRE JADROVÚ ENERGETIKU

1.	Základný cieľ

Ministerstvo   školstva,   vedy,   výskumu   a   športu   Slovenskej   republiky   (ďalej   len „ministerstvo“) oznamuje, že z rozpočtu kapitoly ministerstva vyčlenilo finančné prostriedky na financovanie rozvojového projektu na univerzitné pracovisko pre jadrovú energetiku vo forme vytvorenia nového pracoviska vysokej školy alebo rozvoja existujúceho pracoviska vysokej školy.

Podpora prepájania univerzitného výskumu a vývoja v oblasti jadrovej energetiky s praxou sa v ostatných rokoch stáva čoraz dôležitejšou vzhľadom na haváriu vo Fukušime, postupné odstavovanie a vyraďovanie jadrových elektrární v rámci Európy, potrebu v priebehu najbližších piatich až desiatich rokov odborne vzdelávať niekoľko stoviek pracovníkov, či vzhľadom na záujem Európskej komisie podporovať túto oblasť prostredníctvom spoločného výskumného centra (Joint Research Center)

Cieľom výzvy je vznik nového pracoviska vysokej školy alebo jej fakulty prípadne rozvoj existujúceho pracoviska vysokej školy alebo jej fakulty, ktoré bude v oblasti jadrovej energetiky (najmä v oblasti odstavovania a vyraďovania jadrových elektrární) vykonávať základný a aplikovaný výskum, vykonávať vzdelávacie činnosti (podieľanie sa na vysokoškolskom vzdelávaní, podieľanie sa na celoživotnom vzdelávaní) a spolupracovať s praxou (najmä Úrad jadrového dozoru SR, Jadrová energetická spoločnosť Slovenska, Jadrová a vyraďovacia spoločnosť a. s., VÚJE a. s., jadrové elektrárne v Jaslovských Bohuniciach a Mochovciach, ale aj elektrárne a organizácie z oblasti jadrovej energetiky v cudzine).

2.	Okruh oprávnených žiadateľov

Verejné vysoké školy, uskutočňujúce študijné programy v študijných odboroch jadrová energetika, jadrová a subjadrová fyzika, jadrová chémia, elektroenergetika alebo elektrotechnika.

3.	Výberové kritériá a ich váha

Projekty bude výberová komisia posudzovať a hodnotiť podľa nasledovných kritérií:

Previazanosť navrhovaných aktivít s činnosťami, cieľmi a očakávanými výsledkami a relevantnosť projektu pre potreby spoločnosti (hodnotí sa, či projekt realizáciou svojich aktivít dosiahnu stanovené ciele a merateľné ukazovatele a do akej miery projekt napĺňa potreby vzhľadom na oblasť, v ktorej majú byť aktivity realizované).	30 bodov	
Aktivity vysokej školy v oblasti jadrovej energetiky za roky 2008 – 2013 (preferujú sa vysoké školy, ktoré za ostatných päť rokov uskutočňovali aktivity v oblasti jadrovoenergetického výskumu, vývoja a vzdelávania na národnej a medzinárodnej úrovni).	20 bodov	
Dlhodobá udržateľnosť po realizácii projektu –  schopnosť zabezpečiť samofinancovanie pracoviska najneskôr od roku 2017 a perspektívne vrátane finančných prostriedkov EÚ.	30 bodov	
Využiteľnosť navrhovanej požadovanej technologickej infraštruktúry pre spoluprácu s praxou (preferujú sa vysoké školy, ktoré zakúpenú technologickú infraštruktúru budú využívať aj v rámci spolupráce s organizáciami z praxe).	20 bodov	
Partnerstvo (zohľadňujú sa referencie vysokej školy napr. od Úradu jadrového dozoru SR, Jadrovej energetickej spoločnosti Slovenska, jadrových elektrární ako aj im obdobným organizácií v cudzine).	10 bodov	
Definícia indikátorov splnenia a výstupov z jednotlivých aktivít (zohľadňuje sa jasné stanovenie merateľných ukazovateľov).	5 bodov	
Konzistentnosť (zohľadňuje sa prepojenie činností s dlhodobým zámerom vysokej školy alebo zodpovednej fakulty).	5 bodov	
Výška spoluúčasti na realizácii projektu (preferujú sa vysoké školy s vyšším vlastným podielom na spolufinancovaní pracoviska).	5 bodov	

Dotáciu nemožno poskytnúť a použiť na
•	splácanie úverov, pôžičiek a úrokov z prijatých úverov a pôžičiek,
•	úhradu záväzkov z predchádzajúcich rozpočtových rokov a na refundáciu výdavkov uhradených v predchádzajúcich rozpočtových rokoch
•	aktivity spojené s projektom uskutočnené pred 1. 1. 2014,
•	kapitálové výdavky, dary.

Obdobie realizácie projektu: začiatok v roku 2014, trvanie najmenej do konca roku 2019.

4.	Výška finančných prostriedkov určených na výzvu je 

najviac 220 000 eur, z toho
•	najviac 90 000 eur v roku 2014,
•	najviac 80 000 eur v roku 2015,
•	najviac 50 000 eur v roku 2016.

5.	Najvyššia a najnižšia výška dotácie na jedného žiadateľa

Najvyššia celková výška dotácie určená na jedného žiadateľa je: 220 000 eur
Najnižšia celková výška dotácie určená na jedného žiadateľa je: 50 000 eur

6.	Výška spoluúčasti žiadateľa na uskutočňovanie aktivity

Výška spoluúčasti žiadateľa je
v roku 2014 najmenej 10 % z celkových nákladov na realizáciu aktivity,
v roku 2015 najmenej 20 % z celkových nákladov na realizáciu aktivity,
v roku 2016 najmenej 50%  z celkových nákladov na realizáciu aktivity.

(napr. celkové náklady na projekt v roku 2014 budú 100 000 eur, spoluúčasť najmenej 10 % = 10 000 eur, finančné prostriedky od ministerstva najviac 90 000 eur, v roku 2015 budú 100 000 eur, spoluúčasť najmenej 20 % = 20 000 eur, finančné prostriedky ministerstva najviac 80 000 eur, v roku 2016 budú 50 000 eur, spoluúčasť najmenej 50 % = 50 000 eur).

7.	Predkladanie žiadostí a časový harmonogram	vyhodnocovania žiadostí

Žiadosť predkladá žiadateľ písomne na formulári vygenerovanom na Portáli vysokých škôl (ďalej len „Portál“) (http://projekty.portalvs.sk) s názvom „Žiadosť“ spolu so základnými prílohami podľa § 8a ods. 5 a 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (viď nižšie). Vlastný projekt predkladá žiadateľ výlučne elektronicky prostredníctvom formuláru vygenerovaného na Portáli. 

Vlastný projekt sa predkladá najneskôr do 28. februára 2014 (uloženie finálnej verzie projektu na Portáli). Žiadosť s povinnými prílohami sa predkladá do 7. marca 2014 (rozhodujúci  dátum  podania na poštovú prepravu, inak dátum na prezenčnej pečiatke ministerstva) na adresu:

Ministerstvo školstva, vedy, výskumu a športu SR sekcia vysokých škôl
Stromová 1
813 30 Bratislava

s označením na obálke:
„Pracovisko pre jadrovú energetiku“

Žiadosti  doručené
•	pred  zverejnením  tejto  výzvy ministerstvo  nebude akceptovať,
•	po  stanovenom  termíne komisia  nebude posudzovať.

Formulár projektu a žiadosti je k dispozícii na Portáli (http://projekty.portalvs.sk).

Posúdenie a vyhodnotenie žiadostí  o poskytnutie dotácie o financovanie rozvojového projektu vykoná osobitná komisia menovaná ministrom školstva na tento účel podľa metodiky rozpisu dotácií verejným vysokým školám v spojení so smernicou č. 41/2010-I o poskytovaní dotácií v pôsobnosti Ministerstva školstva Slovenskej republiky na  vyhodnotenie  žiadostí  o  poskytnutie  dotácie na univerzitné pracovisko pre jadrovú energetiku (ďalej len „komisia“), ktorej zloženie a činnosť upravuje jej štatút.

Na základe rozhodnutia o poskytnutí dotácie uzatvorí ministerstvo so žiadateľom, ktorému je schválená dotácia, písomnú zmluvu o poskytnutí dotácie podľa § 89 ods. 6 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

Ministerstvo poskytne dotáciu po nadobudnutí účinnosti zmluvy na samostatný bankový účet otvorený prijímateľom dotácie len na vedenie prostriedkov poskytnutých zo štátneho rozpočtu. Zmluva o poskytnutí dotácie nadobudne účinnosť dňom nasledujúcim po dni jej zverejnenia v Centrálnom registri zmlúv, vedeným Úradom vlády Slovenskej republiky

Ministerstvo do 30 dní od rozhodnutia o žiadostiach zverejní na svojom webovom sídle
a) zoznam žiadateľov, ktorým bola schválená dotácia, výšku poskytnutej dotácie a zmluvu o poskytnutí dotácie, 
b) zoznam žiadateľov, ktorým nebola dotácia schválená s uvedením dôvodu jej neschválenia, 
c) zloženie komisie zriadenej na vyhodnocovanie žiadostí, 
d) informáciu o tom, v ktorých prípadoch rozhodlo ministerstvo o schválení alebo neschválení dotácie inak, ako navrhla komisia zriadená na vyhodnocovanie žiadostí a zdôvodnenie tohto rozhodnutia.

Poskytnutú dotáciu v roku 2014 možno použiť v lehote do 31. decembra 2014. Poskytnutú dotáciu v roku 2015 možno použiť v lehote do 31. decembra 2015. Poskytnutú dotáciu v roku 2016 možno použiť v lehote do 31. decembra 2016. Zostatok dotácie nevyčerpaný ku koncu kalendárneho roku prechádza do nasledujúceho roku a stáva sa súčasťou dotácie podľa tejto výzvy v nasledujúcom kalendárnom roku. Celkový zostatok dotácie nevyčerpaný do 31. decembra 2016 bude prijímateľ povinný vrátiť ministerstvu.

Prijímateľ dotácie bude povinný do 31. marca predložiť sekcii vysokých škôl vyúčtovanie poskytnutej dotácie podpísané štatutárnym orgánom obsahujúce vecné vyhodnotenie. 

Pri zostavovaní rozpočtu a vyúčtovania bude prijímateľ dotácie oprávnený 15 % z celkových nákladov na realizáciu aktivity uplatniť ako paušálne výdavky, a to v
•	kategórii 610 (mzdy, platy, služobné príjmy a ostatné osobné vyrovnania) vo vzťahu k činnosti zamestnancov vysokej školy podieľajúcich sa na aktivitách pracoviska pre jadrovú energetiku, ktorí nie sú organizačne zaradení na tomto pracovisku,
•	kategórii 620 (poistné a príspevok do poisťovní) vo vzťahu k činnosti zamestnancov vysokej školy podieľajúcich sa na aktivitách pracoviska pre jadrovú energetiku, ktorí nie sú organizačne zaradení na tomto pracovisku,
•	položke 632 (energie, voda, a komunikácie),
•	podpoložke 633001 (interiérové vybavenie),
•	položke 634 (dopravné),
•	položke 635 (rutinná a štandardná údržba),
•	položke 636 (nájomné za nájom),
•	kategórii 640 (bežné transfery) s výnimkou podpoložky 642006 (na členské príspevky) a
•	kategórii 650 (splácanie úrokov a ostatné platby súvisiace s úvermi, pôžičkami a návratnými finančnými výpomocami).

Vyúčtovanie spolu so správou o činnosti pracoviska bude jednou z podmienok pre poskytnutie dotácie v nasledujúcom rozpočtovom roku. Spôsob vyúčtovania poskytnutej dotácie určí ministerstvo v nadväznosti na usmernenie Ministerstva financií Slovenskej republiky.

Na poskytnutie dotácie zo štátneho rozpočtu  nie je právny nárok.

8.	Požadované údaje a náležitosti žiadosti o poskytnutie dotácie

Žiadosť obsahuje: 
a)	názov žiadateľa,
b)	adresa sídla,
c)	identifikačné číslo,
d)	daňové identifikačné číslo,
e)	meno, priezvisko a kontakt štatutárneho orgánu,
f)	označenie výzvy spolu so spisovým číslom ministerstva,
g)	názov projektu,
h)	celkový rozpočet projektu na roky 2014, 2015 a 2016 s určením výšky spolufinancovania,
i)	súhlas žiadateľa so zhromažďovaním, spracovaním a zverejňovaním poskytnutých údajov,
j)	projekt (predkladaný výlučne elektronicky prostredníctvom Portálu),
k)	doklad o spoluúčasti na financovaní aktivity,
l)	nepovinne aj referencie o spolupráci od subjektov vykonávajúcich činnosť v oblasti jadrovej energie (napr. od Úradu jadrového dozoru SR, Jadrovej energetickej spoločnosti Slovenska, jadrových elektrární ako aj im obdobným organizácií v cudzine),
m)	prílohy podľa § 8a ods. 5 a 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov:
1.	čestné vyhlásenie žiadateľa, že má vysporiadané finančné vzťahy so štátnym rozpočtom, a potvrdenie miestne príslušného správcu dane, nie staršie ako tri mesiace, že žiadateľ nemá daňové nedoplatky,
2.	potvrdenie príslušného inšpektorátu práce, (§ 7 ods. 3 písm. n) zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov) nie staršie ako tri mesiace, alebo čestné vyhlásenie žiadateľa, že neporušil zákaz nelegálnej práce a nelegálneho zamestnávania podľa osobitného predpisu (zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 125/2006 Z. z.), 
3.	že žiadateľ nemá evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie.

Obsah formuláru projektu (formulár sa nepredkladá, ale sa vypĺňa prostredníctvom Portálu). Obsah poskytovaných informácií odporúčame prispôsobovať hodnotiacim kritériám.

Vysoká škola 	názov vysokej školy, ktorá predkladá žiadosť	
Začiatok riešenia projektu	rok	
Plánovaný koniec riešenia projektu	rok	
Názov projektu	
Miesto uskutočňovania projektu	adresa budov, v ktorých sa bude projekt uskutočňovať	
Súčasný stav	
Opíšte súčasný stav, ktorý chcete zmeniť.
Maximálne 2000 znakov (vrátane medzier).	
Cieľový stav	
Opíšte stav, ktorý dosiahnete uskutočnením projektu.
Maximálne 2000 znakov (vrátane medzier).	
Opis aktivít projektu, ktorými sa má dosiahnuť cieľový stav	
Opíšte postupnosť krokov, aktivít, z ktorých bude pozostávať projekt. Opis aktivít by mal byť zostavený tak, aby z neho bolo zrejmé, že zo súčasného stavu sa aktivitami dosiahne cieľový stav. Aktivity uvádzajte v podobe časového harmonogramu s výstižným opisom. V opise aktivít uveďte činnosti z hľadiska organizácie práce a z hľadiska funkčného – t.j. činnosti v oblasti vzdelávania (vysokoškolského a celoživotného), na ktorých sa bude pracovisko podieľať, uveďte činnosti v oblasti výskumu a vývoja, na ktorých sa bude pracovisko podieľať.
Maximálne 12000 znakov vrátane medzier. 	
Merateľné ukazovatele	
Uveďte najmä:
a)	počet novovytvorených miest pre doktorandov,
b)	počet novovytvorených pracovných miest; podmienkou pre obsadenie novovytvoreného pracovného miesta je výberové konanie zverejnené prostredníctvom siete EURAXESS
c)	plánovaný počet študentov prvého a druhého stupňa, na vzdelávaní ktorých sa bude podieľať pracovisko v rámci vzdelávacej činnosti,
d)	názvy predmetov študijných programov (s označením príslušného študijného programu), na uskutočňovaní ktorých sa bude podieľať pracovisko,
e)	plánovaný počet účastníkov vzdelávacích programov celoživotného vzdelávania, na uskutočňovaní ktorých sa bude podieľať pracovisko.
Maximálne 1000 znakov vrátane medzier.	
Spôsob zabezpečenia aktivít	
Uveďte, ako bude organizované aktivity, či bude realizácia zabezpečená prostredníctvom vlastných zamestnancov alebo prostredníctvom dodávateľa, či sa budú na riešení projektu podieľať študenti, ak áno v akom postavení a koľkí a v akom rozsahu, experti z iných vysokých škôl/ustanovizní.
Maximálne 3000 znakov vrátane medzier.	
Infraštruktúra projektu	
Uvádzajú sa stručné údaje o materiálnom a technickom zabezpečení potrebnom na uskutočňovanie projektu – uvádza sa osobitne existujúce materiálne a technické zabezpečenie a osobitne sa uvádza, ako je potrebné vysokú školu na realizáciu projektu dovybaviť (najmä potreba nových prístrojov, hardware, software, ...).
Maximálne 3000 znakov vrátane medzier.	
Možnosť využitia projektu	
Uveďte, akým spôsobom bude možné využiť výstupy, výsledky projektu inými subjektmi pôsobiacimi v oblasti jadrovej energie.
Maximálne 3000 znakov vrátane medzier.	
Udržateľnosť riešenia	
Uveďte, čo bude nadväzovať na aktivity vykonané v rámci projektu – aktivity po uplynutí obdobia, do ktorého sa má využiť financovanie zo štátneho rozpočtu (t. j. aktivity pracoviska od 1. 1. 2017) a ako budú využívané výsledky dosiahnuté v rámci projektu v ďalších rokoch.
Maximálne 2000 znakov vrátane medzier.	
Riešiteľský kolektív	
Uveďte počet osôb, ktoré sa budú podieľať na projekte (fyzické osoby ako zamestnanci vysokej školy a právnické osoby ako partneri vysokej školy v projekte) vrátane základnej organizačnej štruktúry pracoviska. V základnej organizačnej štruktúre pracoviska uveďte, plánované novovytvorené miesta v súvislosti s projektom (zamestnanci vysokej školy a doktorandi).	
Zodpovedný riešiteľ	
Meno a priezvisko		
Pracovné zaradenie		
Email		
Telefón		
Iný typ kontaktu (skype, ICQ, a pod.)		
Životopis zodpovedného riešiteľa	
Profesijný životopis osoby zodpovednej za úspešnosť projektu.
Maximálne 6000 znakov vrátane medzier.	
Spolupracujúce vysoké školy	
Uveďte vysoké školy, ktoré budú spolupracovať na riešení projektu, resp. ich zamestnanci budú priamo zapojení do riešenia projektu.	
Partneri realizácie projektu	
Ak sa na projekte budú podieľať aj iné právnické osoby uveďte ich. Dotáciu nie je možné poskytnúť inej právnickej osobe ako je vysoká škola; to sa netýka obstaraných tovarov a služieb.	
Predchádzajúce aktivity v tejto oblasti	
Uveďte predchádzajúce projekty, ktoré ste riešili v tejto oblasti, aké ciele boli dosiahnuté, vrátane časového rámca, rozpočtu a schémy podpory, odkazu na výsledky projektu/aktivít.	
Súlad s dlhodobým zámerom vysokej školy, príslušnej súčasti	
Uveďte konkrétne odseky/ciele z dlhodobého zámeru vysokej školy / fakulty, ktorých naplnenie sa projektom podporuje. Uveďte aj konkrétny odkaz na dlhodobý zámer na webovom sídle vysokej školy / fakulty. Stručne okomentujte napĺňanie dlhodobého zámeru predloženým projektom.
Maximálne 3000 znakov vrátane medzier.	
Rozpočet	
Zostavte rozpočet projektu podľa jednotlivých rokov a podľa ekonomickej klasifikácie rozpočtovej klasifikácie na úrovni položiek ekonomickej klasifikácie. Pri rozpočtoch na roky 2015 a 2016 je možné uvažovať s úpravami v ďalšom období v rozsahu najviac 10% z celkového objemu finančných prostriedkov. Uveďte osobitne vlastné zdroje (za vlastné zdroje sa považuje aj neúčelová časť dotácie), zdroje zo štátneho rozpočtu, perspektívne zdroje z EÚ. Uveďte podiel nákladov na mzdové výdavky a poistné na povinné verejné zdravotné poistenie poistné na sociálne poistenie a príspevok na starobné dôchodkové sporenie a doplnkové dôchodkové sporenie z celkovej sumy prostriedkov zo štátneho rozpočtu. Jednotlivé výdavky rozpočtu klasifikujte a podrobnejšie opíšte.	
Komentár k rozpočtu	
Ozrejmite, ako ste dospeli k predloženému rozpočtu z pohľadu jednotlivých aktivít (osobohodiny, náklady na jednu osobohodinu a pod.). Uveďte, či požadujete na projekt aj dotáciu od iného subjektu verejnej správy v SR a v akej výške.
Maximálne 6000 znakov vrátane medzier.	

9.	Spôsob odstraňovania formálnych nedostatkov žiadosti

Ak žiadateľ neuvedie vo svojej žiadosti všetky požadované údaje alebo nepredloží všetky požadované dokumenty v príslušnej forme, ministerstvo ho vyzve na ich doplnenie a určí mu na to primeranú lehotu; na dodržanie lehoty je rozhodujúci dátum podania na poštovú prepravu, inak dátum na prezenčnej pečiatke ministerstva.

Za formálne nedostatky sa považujú chýbajúce údaje v žiadosti, prílohy žiadosti uvedené v bode č. 8, podpis a pečiatka.

Žiadateľa, ktorý v stanovenej lehote neodstráni formálne nedostatky, vyradí komisia zo zoznamu žiadateľov a jeho žiadosť sa nebude posudzovať.

V Bratislave, 10. december 2013

Dušan Čaplovič, v. r.
minister